En tøjnisse hængt op i en galge på gavlen af frikirken i Løkken i Vendsyssel har medført trusler mod kirkens præst, Jon Knudsen. Siden han sørgede for, at nissen blev "aflivet" i galgen søndag har Jon Knudsen modtaget trusler, og i et enkelt tilfælde er truslen politianmeldt. - Samtidig har det været nødvendigt for menigheden at have et vagtberedskab for at undgå hærværk på kirken, siger Jon Knudsen. Han slukker også sin telefon om natten for at undgå chikane. Præsten fra Løkken har prøvet det før, idet han i årevis har været kendt som modstander af julenisser. Der findes ingen af den slags i hans hjem, hvor familien omfatter hustru og tre børn på et, tre og fem år. Jon Knudsen mener, at nissen som en "husånd" er et ondt væsen. - Min påstand er, at en nisse er en dæmon, som aktivt skal forsages. Det gjorde kirken i starten, da Norden blev kristnet, siger Jon Knudsen. Han kan ikke lide, at nisseriet bliver mere og mere børneorienteret. - Mit spørgsmål lyder: Hvem skal erobre vores børns hjerter. Nisseafguderne eller Jesus. /ritzau/

Referat:
En frikirkepræst har hængt en tøjnisse på en galge i Løkken i Nordjylland. Nu modtager han trusler.